title: Kommissionens gennemførelsesforordning (EU) 2020/21 af 14. januar 2020 om ændring af gennemførelsesforordning (EU) nr. 79/2012 om gennemførelsesbestemmelser til visse bestemmelser i Rådets forordning (EU) nr. 904/2010 om administrativt samarbejde og bekæmpelse af svig vedrørende merværdiafgift

text:
                  15.1.2020

                  DA

                  Den Europæiske Unions Tidende

                  L 11/1

         KOMMISSIONENS GENNEMFØRELSESFORORDNING (EU) 2020/21
         af 14. januar 2020
         om ændring af gennemførelsesforordning (EU) nr. 79/2012 om gennemførelsesbestemmelser til visse bestemmelser i Rådets forordning (EU) nr. 904/2010 om administrativt samarbejde og bekæmpelse af svig vedrørende merværdiafgift
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (1), særlig artikel 47l, litra c), og
         ud fra følgende betragtninger:

                     (1)

                     I artikel 7, stk. 2, litra d), i Kommissionens gennemførelsesforordning (EU) nr. 79/2012 (2) fastsættes det, at Kommissionen skal stille en internetportal til rådighed for de medlemsstater, der vælger at offentliggøre bl.a. den afgiftssats, der gælder for levering af teleydelser, radio- og tv-spredningstjenester og elektronisk leverede tjenesteydelser, som omhandlet i artikel 47, stk. 2, i forordning (EU) nr. 904/2010.

                     (2)

                     I afsnit XII, kapitel 6, i Rådets direktiv 2006/112/EF (3) er der fastsat særordninger for afgiftspligtige personer, der leverer visse ydelser. Dette kapitel blev ændret ved Rådets direktiv (EU) 2017/2455 (4), og dets anvendelsesområde blev udvidet til også at omfatte levering af tjenesteydelser til ikkeafgiftspligtige personer og fjernsalg af varer.

                     (3)

                     For at tage hensyn til det udvidede anvendelsesområde for særordningerne i afsnit XII, kapitel 6, i direktiv 2006/112/EF blev forordning (EU) nr. 904/2010 ændret ved forordning (EU) 2017/2454 (5), og artikel 47g blev indsat.

                     (4)

                     Gennemførelsesforordning (EU) nr. 79/2012 bør derfor ændres for at afspejle denne ændring af forordning (EU) nr. 904/2010.

                     (5)

                     For at denne forordning kan anvendes fra samme dato som de ændrede bestemmelser i afsnit XII, kapitel 6, i direktiv 2006/112/EF og artikel 47g i forordning (EU) nr. 904/2010, bør nærværende forordning anvendes fra den 1. januar 2021.

                     (6)

                     Foranstaltningerne i denne forordning er i overensstemmelse med udtalelse fra Det Stående Udvalg for Administrativt Samarbejde —

               VEDTAGET DENNE FORORDNING:

            Artikel 1
            Artikel 7, stk. 2, litra d), i gennemførelsesforordning (EU) nr. 79/2012 affattes således:

                        »d)

                        fra den 1. januar 2021 de afgiftssatser, der gælder for levering af varer og ydelser i overensstemmelse med særordningerne i afsnit XII, kapitel 6, i direktiv 2006/112/EF, der er omhandlet i artikel 47g, stk. 2, i forordning (EU) nr. 904/2010.«

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. januar 2021.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 14. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 268 af 12.10.2010, s. 1.

            (2)  Kommissionens gennemførelsesforordning (EU) nr. 79/2012 af 31. januar 2012 om gennemførelsesbestemmelser til visse bestemmelser i Rådets forordning (EU) nr. 904/2010 om administrativt samarbejde og bekæmpelse af svig vedrørende merværdiafgift (EUT L 29 af 1.2.2012, s. 13).

            (3)  Rådets direktiv 2006/112/EF af 28. november 2006 om det fælles merværdiafgiftssystem (EUT L 347 af 11.12.2006, s. 1).

            (4)  Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (EUT L 348 af 29.12.2017, s. 7).

            (5)  Rådets forordning (EU) 2017/2454 af 5. december 2017 om ændring af forordning (EU) nr. 904/2010 om administrativt samarbejde og bekæmpelse af svig vedrørende merværdiafgift (EUT L 348 af 29.12.2017, s. 1).


title: Kommissionens Gennemførelsesforordning (EU) 2020/43 af 17. januar 2020 om ændring af forordning (EU) nr. 37/2010 med henblik på klassifikation af stoffet ciclesonid med hensyn til maksimalgrænseværdien for restkoncentrationer heraf (EØS-relevant tekst)

text:
                  20.1.2020

                  DA

                  Den Europæiske Unions Tidende

                  L 15/5

         KOMMISSIONENS GENNEMFØRELSESFORORDNING (EU) 2020/43
         af 17. januar 2020
         om ændring af forordning (EU) nr. 37/2010 med henblik på klassifikation af stoffet ciclesonid med hensyn til maksimalgrænseværdien for restkoncentrationer heraf
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (1), særlig artikel 14 sammenholdt med artikel 17,
         under henvisning til udtalelse fra Det Europæiske Lægemiddelagentur, udarbejdet den 21. februar 2019 af Udvalget for Veterinærlægemidler, og
         ud fra følgende betragtninger:

                     (1)

                     I henhold til artikel 17 i forordning (EF) nr. 470/2009 skal der ved en forordning fastsættes en maksimalgrænseværdi for restkoncentrationer (i det følgende benævnt »MRL«) af farmakologisk virksomme stoffer, som i Unionen er bestemt til anvendelse i veterinærlægemidler til dyr bestemt til fødevareproduktion eller i biocidholdige produkter, der anvendes i husdyrbrug.

                     (2)

                     Tabel 1 i bilaget til Kommissionens forordning (EU) nr. 37/2010 (2) indeholder en liste over farmakologisk virksomme stoffer og disses klassifikation med hensyn til MRL'er i animalske fødevarer.

                     (3)

                     Stoffet ciclesonid er ikke opført i denne tabel.

                     (4)

                     Der er indgivet en ansøgning om fastsættelse af MRL'er for ciclesonid i dyr af hestefamilien til Det Europæiske Lægemiddelagentur (i det følgende benævnt »EMA«).

                     (5)

                     EMA har på grundlag af udtalelsen fra Udvalget for Veterinærlægemidler anbefalet, at der fastsættes en MRL for ciclesonid i væv fra dyr af hestefamilien, med undtagelse af dyr, hvis mælk anvendes til konsum.

                     (6)

                     I henhold til artikel 5 i forordning (EF) nr. 470/2009 skal EMA overveje at anvende MRL'er, som er fastsat for et farmakologisk virksomt stof i en bestemt fødevare, i forbindelse med en anden fødevare hidrørende fra samme art, eller MRL'er, som er fastsat for et farmakologisk virksomt stof i en eller flere arter, i forbindelse med andre arter.

                     (7)

                     EMA har vurderet, at det på nuværende tidspunkt ikke er hensigtsmæssigt at ekstrapolere MRL'en for ciclesonid fra dyr af hestefamilien til andre arter bestemt til fødevareproduktion på grund af utilstrækkelige data.

                     (8)

                     Forordning (EU) nr. 37/2010 bør derfor ændres.

                     (9)

                     Foranstaltningerne i denne forordning er i overensstemmelse med udtalelse fra Det Stående Udvalg for Veterinærlægemidler —

               VEDTAGET DENNE FORORDNING:

            Artikel 1
            Bilaget til forordning (EU) nr. 37/2010 ændres som angivet i bilaget til nærværende forordning.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 152 af 16.6.2009, s. 11.

            (2)  Kommissionens forordning (EU) nr. 37/2010 af 22. december 2009 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer (EUT L 15 af 20.1.2010, s. 1).

            BILAG
            Nedenstående stof indsættes i den alfabetiske rækkefølge i tabel 1 i bilaget til forordning (EU) nr. 37/2010:

                        Farmakologisk virksomt stof

                        Restmarkør

                        Dyreart

                        MRL'er

                        Målvæv

                        Andre bestemmelser (jf. artikel 14, stk. 7, i forordning (EF) nr. 470/2009)

                        Terapeutisk klassifikation

                        »Ciclesonid

                        Summen af ciclesonid og desisobutyryl-ciclesonid, målt som desisobutyryl-ciclesonid efter hydrolyse af ciclesonid til desisobutyryl-ciclesonid

                           Dyr af hestefamilien

                        0,6 μg/kg
                        4 μg/kg
                        0,6 μg/kg
                        0,6 μg/kg

                        Muskel
                        Fedt
                        Lever
                        Nyre

                        Må ikke anvendes til dyr, hvis mælk anvendes til konsum

                        Corticoider/glucocorticoider«


title: Kommissionens gennemførelsesforordning (EU) 2020/42 af 17. januar 2020 om ændring af forordning (EU) nr. 37/2010 med henblik på klassifikation af stoffet bambermycin med hensyn til maksimalgrænseværdien for restkoncentrationer heraf (EØS-relevant tekst)

text:
                  20.1.2020

                  DA

                  Den Europæiske Unions Tidende

                  L 15/2

         KOMMISSIONENS GENNEMFØRELSESFORORDNING (EU) 2020/42
         af 17. januar 2020
         om ændring af forordning (EU) nr. 37/2010 med henblik på klassifikation af stoffet bambermycin med hensyn til maksimalgrænseværdien for restkoncentrationer heraf
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 470/2009 af 6. maj 2009 om fællesskabsprocedurer for fastsættelse af grænseværdier for restkoncentrationer af farmakologisk virksomme stoffer i animalske fødevarer, om ophævelse af Rådets forordning (EØF) nr. 2377/90 og om ændring af Europa-Parlamentets og Rådets direktiv 2001/82/EF og Europa-Parlamentets og Rådets forordning (EF) nr. 726/2004 (1), særlig artikel 14 sammenholdt med artikel 17,
         under henvisning til udtalelse fra Det Europæiske Lægemiddelagentur, udarbejdet den 16. april 2019 af Udvalget for Veterinærlægemidler, og
         ud fra følgende betragtninger:

                     (1)

                     I henhold til artikel 17 i forordning (EF) nr. 470/2009 skal der ved en forordning fastsættes en maksimalgrænseværdi for restkoncentrationer (i det følgende benævnt »MRL«) af farmakologisk virksomme stoffer, som i Unionen er bestemt til anvendelse i veterinærlægemidler til dyr bestemt til fødevareproduktion eller i biocidholdige produkter, der anvendes i husdyrbrug.

                     (2)

                     Tabel 1 i bilaget til Kommissionens forordning (EU) nr. 37/2010 (2) indeholder en liste over farmakologisk virksomme stoffer og disses klassifikation med hensyn til MRL'er i animalske fødevarer.

                     (3)

                     Stoffet bambermycin er ikke opført på denne liste.

                     (4)

                     Der er indgivet en ansøgning om fastsættelse af MRL'er for bambermycin i kaninvæv til Det Europæiske Lægemiddelagentur (i det følgende benævnt »EMA«).

                     (5)

                     EMA har på grundlag af udtalelsen fra Udvalget for Veterinærlægemidler anbefalet, at det ikke er nødvendigt at fastsætte en MRL for bambermycin i kaniner af hensyn til beskyttelsen af menneskers sundhed.

                     (6)

                     I henhold til artikel 5 i forordning (EF) nr. 470/2009 skal EMA overveje at anvende MRL'er, som er fastsat for et farmakologisk virksomt stof i en bestemt fødevare, i forbindelse med en anden fødevare hidrørende fra samme art, eller MRL'er, som er fastsat for et farmakologisk virksomt stof i en eller flere arter, i forbindelse med andre arter.

                     (7)

                     EMA har vurderet, at klassifikationen »MRL ikke påkrævet« for bambermycin fra kaninvæv på nuværende tidspunkt ikke bør ekstrapoleres til væv af andre arter af dyr bestemt til fødevareproduktion på grund af utilstrækkelige data.

                     (8)

                     Forordning (EU) nr. 37/2010 bør derfor ændres.

                     (9)

                     Foranstaltningerne i denne forordning er i overensstemmelse med udtalelse fra Det Stående Udvalg for Veterinærlægemidler —

               VEDTAGET DENNE FORORDNING:

            Artikel 1
            Bilaget til forordning (EU) nr. 37/2010 ændres som angivet i bilaget til nærværende forordning.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 152 af 16.6.2009, s. 11.

            (2)  Kommissionens forordning (EU) nr. 37/2010 af 22. december 2009 om farmakologisk virksomme stoffer og disses klassifikation med hensyn til maksimalgrænseværdier for restkoncentrationer i animalske fødevarer (EUT L 15 af 20.1.2010, s. 1).

            BILAG
            Nedenstående stof indsættes i den alfabetiske rækkefølge i tabel 1 i bilaget til forordning (EU) nr. 37/2010:

                        Farmakologisk virksomt stof

                        Restmarkør

                        Dyreart

                        MRL

                        Målvæv

                        Andre bestemmelser (jf. artikel 14, stk. 7, i forordning (EF) nr. 470/2009)

                        Terapeutisk klassifikation

                        »Bambermycin

                        Ikke relevant

                        Kanin

                        MRL ikke påkrævet

                        Ikke relevant

                        Kun til oral anvendelse

                        Antimikrobielle lægemidler/antibiotika«


title: Kommissionens Gennemførelsesforordning (EU) 2020/45 af 20. januar 2020 om ændring af gennemførelsesforordning (EU) 2019/1379 for så vidt angår udvidelsen af antidumpingtolden på importen af cykler med oprindelse i Folkerepublikken Kina til også at omfatte importen af visse dele til cykler med oprindelse i Folkerepublikken Kina, som indførtes ved Rådets forordning (EF) nr. 71/97

text:
                  21.1.2020

                  DA

                  Den Europæiske Unions Tidende

                  L 16/7

         KOMMISSIONENS GENNEMFØRELSESFORORDNING (EU) 2020/45
         af 20. januar 2020
         om ændring af gennemførelsesforordning (EU) 2019/1379 for så vidt angår udvidelsen af antidumpingtolden på importen af cykler med oprindelse i Folkerepublikken Kina til også at omfatte importen af visse dele til cykler med oprindelse i Folkerepublikken Kina, som indførtes ved Rådets forordning (EF) nr. 71/97
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 11, stk. 2, og
         ud fra følgende betragtninger:

                     (1)

                     Ved forordning (EØF) nr. 2474/93 (2) indførte Rådet en endelig antidumpingtold på importen af cykler med oprindelse i Folkerepublikken Kina.

                     (2)

                     Ved Rådets forordning (EF) nr. 71/97 (3) blev foranstaltningerne udvidet til også at omfatte importen af visse dele til cykler med oprindelse i Folkerepublikken Kina efter en antiomgåelsesundersøgelse. Udvidelser af foranstaltninger efter en antiomgåelsesundersøgelse forbliver i kraft, så længe de oprindelige foranstaltninger forbliver i kraft.

                     (3)

                     Ved Kommissionens gennemførelsesforordning (EU) 2019/1379 (4) blev foranstaltningerne vedrørende importen af cykler med oprindelse i Folkerepublikken Kina forlænget med yderligere fem år efter en udløbsundersøgelse i henhold til artikel 11, stk. 2, i forordning (EU) 2016/1036. Da den ikke udtrykkeligt nævner udvidelse til visse dele til cykler, bør det præciseres, at udvidelsen af foranstaltningerne også opretholdes over for importen af disse dele til cykler med oprindelse i Folkerepublikken Kina.

                     (4)

                     Gennemførelsesforordning (EU) 2019/1379 bør ligeledes ændres, så det præciseres, at den undersøgte vare først henhører under de KN-koder, der er angivet i nævnte forordning, på det tidspunkt, hvor den blev offentliggjort, men eventuelle ændringer i KN-koderne vil ikke have nogen indvirkning på foranstaltningerne.

                     (5)

                     Gennemførelsesforordning (EU) 2019/1379 bør derfor ændres.

                     (6)

                     Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 15, stk. 1, i forordning (EU) 2016/1036 —

               VEDTAGET DENNE FORORDNING:

            Artikel 1
            I gennemførelsesforordning (EU) 2019/1379 foretages følgende ændringer:

                        1)

                        Betragtning 37 affattes således:

                                    »(37)

                                    Den undersøgte vare er cykler uden motor (herunder trehjulede transportcykler, men ikke unicykler), i øjeblikket henhørende under KN-kode 8712 00 30 og ex 8712 00 70 (Taric-kode 8712007091, 8712007092 og 8712007099) (»den undersøgte vare« eller »cykler«)«.

                        2)

                        Artikel 1, stk. 1, affattes således:

                           »1.   Der indføres en endelig antidumpingtold på importen af cykler uden motor (herunder trehjulede transportcykler, men ikke unicykler), i øjeblikket henhørende under KN-kode 8712 00 30 og ex 8712 00 70 (Taric-kode 8712007091, 8712007092 og 8712007099), med oprindelse i Folkerepublikken Kina.«

                        3)

                        I artikel 1 indsættes som stk. 4a:

                           »4a.   Udvidelsen af antidumpingtolden på importen af cykler med oprindelse i Folkerepublikken Kina til at omfatte importen af visse dele til cykler med oprindelse i Folkerepublikken Kina, som indførtes ved Rådets forordning (EF) nr. 71/97, videreføres hermed.
                           Den endelige antidumpingtold i artikel 2, stk. 1, i Rådets forordning (EF) nr. 71/97 er den antidumpingtold for »alle andre virksomheder«, som er fastsat i artikel 1, stk. 2.«

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. januar 2020.

                  På Kommissionens vegne

               Ursula VON DER LEYEN

                  Formand

            (1)  EUT L 176 af 30.6.2016, s. 21.

            (2)  Rådets forordning (EØF) nr. 2474/93 af 8. september 1993 om indførelse af en endelig antidumpingtold på importen til Fællesskabet af cykler med oprindelse i Den Kinesiske Folkerepublik og om endelig opkrævning af den midlertidige antidumpingtold (EFT L 228 af 9.9.1993, s. 1).

            (3)  Rådets forordning (EF) nr. 71/97 af 10. januar 1997 om udvidelse af den endelige antidumpingtold på importen af cykler med oprindelse i Den Kinesiske Folkerepublik, som indførtes ved Rådets forordning (EØF) nr. 2474/93, til også at omfatte visse dele til cykler fra Den Kinesiske Folkerepublik og om opkrævning af denne told på import registreret i henhold til forordning (EF) nr. 703/96 (EFT L 16 af 18.1.1997, s. 55).

            (4)  Kommissionens gennemførelsesforordning (EU) 2019/1379 af 28. august 2019 om indførelse af en endelig antidumpingtold på importen af cykler med oprindelse i Folkerepublikken Kina, udvidet til også at omfatte importen af cykler afsendt fra Indonesien, Malaysia, Sri Lanka, Tunesien, Cambodja, Pakistan og Filippinerne, uanset om varen er angivet med oprindelse i disse lande eller ej, efter en udløbsundersøgelse i henhold til artikel 11, stk. 2, i forordning (EU) 2016/1036 (EUT L 225 af 29.8.2019, s. 1).


title: Kommissionens Gennemførelsesforordning (EU) 2020/44 af 20. januar 2020 om at gøre import af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten til genstand for registrering

text:
                  21.1.2020

                  DA

                  Den Europæiske Unions Tidende

                  L 16/1

         KOMMISSIONENS GENNEMFØRELSESFORORDNING (EU) 2020/44
         af 20. januar 2020
         om at gøre import af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten til genstand for registrering
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (1) (»grundforordningen«), særlig artikel 24, stk. 5,
         efter at have underrettet medlemsstaterne, og
         ud fra følgende betragtninger:

                     (1)

                     Den 16. maj 2019 offentliggjorde Kommissionen en meddelelse i Den Europæiske Unions Tidende (2) (»indledningsmeddelelsen«) om indledning af en antisubsidieprocedure vedrørende importen til Unionen af stoffer af glasfiber (»GFF«) med oprindelse i Folkerepublikken Kina og Egypten som følge af en klage, der blev indgivet den 1. april 2019 af klageren på vegne af producenter, der tegnede sig for mere end 25 % af den samlede EU-produktion af stoffer af glasfiber (»klageren«).

                     (2)

                     Denne antisubsidieundersøgelse foretages af Kommissionen sideløbende med en antidumpingundersøgelse vedrørende de samme varer, som blev indledt den 21. februar 2019 (3).

               1.   VARE, DER SKAL GØRES TIL GENSTAND FOR REGISTRERING

                     (3)

                     Varen, der skal gøres til genstand for registrering (»den pågældende vare«) er stoffer af vævede og/eller stingfæstnede endeløse glasfiberrovings og/eller garn med eller uden andre elementer, undtagen varer, som er imprægnerede eller præimprægnerede (prepregs) og undtagen open mesh-stoffer med en cellestørrelse på over 1,8 mm i både længde og bredde, der vejer mere end 35 g/m2, som i øjeblikket tariferes under KN-koderne ex 7019 39 00, ex 7019 40 00, ex 7019 59 00 og ex 7019 90 00 (Taric-kode 7019390080, 7019400080, 7019590080 og 7019900080). KN- og Taric-koderne angives kun til orientering (4).

               2.   ANMODNING

                     (4)

                     Den 31. juli 2019 indgav klageren en anmodning om registrering, jf. grundforordningens artikel 24, stk. 5. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering.

                     (5)

                     Den 21. november 2019 indgav klageren endnu en anmodning om registrering, jf. grundforordningens artikel 24, stk. 5, med ajourførte importtal (»den anden anmodning om registrering«).

               3.   BEGRUNDELSE FOR REGISTRERING

                     (6)

                     I henhold til grundforordningens artikel 24, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger mod denne import fra datoen for registreringen. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.

                     (7)

                     Ifølge klageren er registrering berettiget, eftersom den pågældende vare er subsidieret, og eftersom lavprisimporten forårsager væsentlig skade, der er vanskelig at afhjælpe, for EU-erhvervsgrenen.

                     (8)

                     Kommissionen har undersøgt anmodningen i lyset af grundforordningens artikel 16, stk. 4. Den undersøgte, om der for den pågældende subsidierede vare er kritiske omstændigheder, under hvilke skade, der vanskeligt kan afhjælpes, forårsages af en omfattende import inden for et forholdsvis kort tidsrum af en vare, der drager fordel af udligningsberettigede subsidier, samt om det anses for påkrævet at pålægge denne import en udligningstold med tilbagevirkende kraft for at hindre, at der på ny vil blive forvoldt en sådan skade.

               3.1.   Varer, der drager fordel af udligningsberettigede subsidier

                     (9)

                     For så vidt angår subsidiering, har Kommissionen tilstrækkelige beviser for, at importen af den pågældende vare fra Kina og Egypten subsidieres. De påståede subsidier består bl.a. i: direkte overførsel af midler i henhold til finansforordningens artikel 3, stk.1, litra a), nr. i), statsindtægter, der ellers er forfaldne, ikke opkræves, eller som der gives afkald på i henhold til grundforordningens artikel 3, stk. 1), litra a), nr. ii), og levering af varer og tjenesteydelser mod utilstrækkeligt vederlag i henhold til grundforordningens artikel 3, stk. 1, litra a), nr. iii).

                     (10)

                     Det hævdes, at disse foranstaltninger udgør subsidier, eftersom de omfatter et finansielt bidrag fra regeringerne i Kina og Egypten eller andre regionale og lokale myndigheder (herunder offentlige organer), hvorved de eksporterende producenter af den pågældende vare opnår en fordel. Det hævdes, at foranstaltningerne er betingede af eksportresultater og/eller anvendelse af indenlandske varer frem for importerede varer og/eller er begrænset til visse sektorer og/eller virksomhedstyper og/eller områder, og at de derfor er specifikke og udligningsberettigede.

                     (11)

                     Beviserne for subsidiering blev gjort tilgængelige i den ikkefortrolige udgave af klagen og yderligere analyseret i notatet om bevisernes tilstrækkelighed.

                     (12)

                     De beviser, der er til rådighed på nuværende tidspunkt, indikerer derfor, at eksporten af den pågældende vare er begunstiget ved udligningsberettigede subsidier.

               3.2.   Skade, der vanskeligt kan afhjælpes

                     (13)

                     Anmodningen om registrering indeholder tilstrækkelige beviser for kritiske omstændigheder, hvor der for den pågældende vare forårsages skade, der vanskeligt kan afhjælpes, som følge af en omfattende import inden for et forholdsvis kort tidsrum af en vare, hvortil der ydes udligningsberettigede subsidier. Desuden gjorde klageren i den anden anmodning om registrering gældende, at Unionens erhvervsgren for GFF i øjeblikket er i færd med at forhandle kontrakter for 2020 med EU-kunder, og at umiddelbar registrering er afgørende for, at de ikke mister en stor del af deres forretningsvirksomhed i 2020 til de subsidierede varer.

                     (14)

                     Kommissionen har tilstrækkelige beviser for, at subsidiering af eksporterende producenter forårsager væsentlig skade, der vanskeligt kan afhjælpes, for EU-erhvervsgrenen. Disse beviser består af detaljerede oplysninger, der er indeholdt i klagen og i den seneste anmodning om registrering, vedrørende de vigtigste skadesfaktorer som anført i grundforordningens artikel 8, stk. 4. Bevis for sådanne omstændigheder omfatter den hurtige forværring af EU-erhvervsgrenens situation, der er kendetegnet ved lave fortjenstmargener, som blev halveret mellem 2015 og den 30. september 2018, samt et tab af markedsandele på 5 procentpoint i den samme periode. Denne forværring faldt sammen med den øgede importmængde fra Kina og Egypten og et fald i deres gennemsnitlige importpris på 13,5 %, hvilket ifølge klagen i perioden mellem den 1. oktober 2017 og den 30. september 2018 underbød EU-erhvervsgrenens priser markant med 37 % i Kinas tilfælde og 26 % i Egyptens tilfælde.

                     (15)

                     Desuden foretog Kommissionen en vurdering af, om den forvoldte skade var vanskelig at afhjælpe. I betragtning af, at de vigtigste storforbrugere af GFF anvender lange processer til at certificere deres leverandører, er det usandsynligt, at de skifter tilbage til en EU-producent på kort eller endog mellemlang sigt, efter de har skiftet til en kinesisk eller en egyptisk leverandør. Denne trussel om permanent tab af markedsandele eller reduceret indtægt udgør en skade, der vanskeligt kan afhjælpes. Som anført i den anden anmodning om registrering er der desuden en klar risiko for, at hvis ikke der foretages noget, vil eventuelle foranstaltninger, der indføres i 2020, være virkningsløse i væsentlig grad med hensyn til efterspørgslen på markedet i 2020.

                     (16)

                     En eksporterende producent, en bruger og China Chamber Of Commerce for Import & Export of Light Industrial Products & Arts-Crafts (»CCCLA«) fremførte, at det er usandsynligt, at den pågældende import i alvorlig grad underminerer den afhjælpende virkning af den endelige told, da den gennemsnitlige enhedspris på importerede varer var steget fra 2018 til 2019.

                     (17)

                     Imidlertid konstaterede Kommissionen, at ifølge Eurostat er den gennemsnitlige enhedspris på GFF fra Kina og Egypten, tilpasset i henhold til metoden, der er beskrevet i betragtning 21-24 nedenfor, faldet fra 1,78 EUR/kg i 2015 til 1,54 EUR/kg i denne undersøgelses undersøgelsesperiode (1. januar til 31. december 2018) (»undersøgelsesperioden«). Efter indledningen af undersøgelsen steg enhedsprisen mellem udgangen af februar 2019 og september 2019 til 1,57 EUR/kg, men dette er dog stadig lavere end den gennemsnitlige enhedspris i 2015, 2016 eller 2017 og væsentligt under den ikke skadevoldende pris, der blev fastsat i klagen. Disse parter har ikke forklaret, hvordan denne stigning i enhedsprisen, i lyset af beviserne i klagen, ville gøre det usandsynligt, at den pågældende import i alvorlig grad ville underminere den afhjælpende virkning af den endelige told. Påstanden blev derfor afvist.

               3.3.   Omfattende import i et relativt kort tidsrum

                     (18)

                     I anmodningen om registrering anvendte klageren importstatistikker fra Eurostat for at demonstrere omfanget af importen fra Kina og Egypten, og hvordan deres gennemsnitlige importpris har udviklet sig.

                     (19)

                     En eksporterende producent, en bruger og CCCLA fremførte, at anmodningen ikke indeholdt tilstrækkelige beviser, som krævet i grundforordningens artikel 24, stk. 5, ved uretmæssigt at tilpasse og sammenligne de seneste importdata med tidligere importstatistikker for at vise en stigning i importen. De fremførte desuden, at importdata fra Kina og Egypten bør analyseres separat.

                     (20)

                     Kommissionen bemærkede, at anmodningen om registrering, på baggrund af de oplysninger klageren havde til rådighed på tidspunktet for indgivelsen, indeholdt tilstrækkelige beviser til at berettige en sådan foranstaltning. Kommissionen bemærkede også, at grundforordningen ikke indeholder bestemmelser om, at dataene fra hvert enkelt land bør analyseres hver for sig, når den pågældende import kumuleres i overensstemmelse med grundforordningens artikel 8, stk. 3. Under alle omstændigheder baserede Kommissionen sin analyse på sine egne oplysninger og ikke på oplysningerne fremlagt af klageren, og oplysningerne blev analyseret hver for sig og samlet for begge lande.

                     (21)

                     Kommissionen fandt to specifikke forhold, der påvirker den metode, der blev anvendt til at analysere statistikkerne med henblik på at fastsætte værdien og mængden af importeret GFF fra Kina og Egypten. Den første vedrører KN-koderne, som Kommissionen tog i betragtning. Det andet forhold vedrører Taric-koderne, som Kommissionen tog i betragtning under de relevante KN-koder ved analyse af oplysninger efter indledningen af den nuværende undersøgelse.

                     (22)

                     Hvad angår tariferingen fremførte klageren, at langt størstedelen af GFF kun er tariferet under KN-kode 7019 39 00 og 7019 40 00 (»de to relevante KN-koder«), hvorimod import under KN-koderne 7019 59 00 og 7019 90 00 hovedsagelig omfatter andre varer, og der er således ikke foretaget en analyse heraf i klagen. Ikke desto mindre mente klageren, at noget af den importerede GFF kan angives under disse koder, og derfor anså de det for nødvendigt at medtage dem for at dække al import af den pågældende vare. Kommissionen indledte derfor sagen med angivelse af alle de fire KN-koder under varebeskrivelsen i indledningsmeddelelsen.

                     (23)

                     Ved analysen af importen gjorde klageren gældende, at de to mest relevante KN-koder også omfatter andre varer end GFF. Derfor var det ifølge klageren nødvendigt at justere de rå Eurostat-data baseret på baggrund af det markedskendskab, som blev fremlagt af klageren og de virksomheder, der støtter denne. Justeringen var forholdsvis lille for Kinas vedkommende og unødvendig i Egyptens tilfælde. Klagerens skøn blev bekræftet af svar modtaget fra eksporterende producenters besvarelser af stikprøveskemaerne og spørgeskemaet.

                     (24)

                     I henhold til grundforordningens artikel 24, stk. 5a, oprettede Kommissionen ved indledningen specifikke Taric-koder under hver af de fire KN-koder for GFF (5). Undersøgelsen har imidlertid vist, at importører af GFF efter indledningen af undersøgelsen overvejende anvendte »de opsamlende«-Taric-koder under de to relevante KN-koder (6) fremfor de specifikke Taric-koder, der var blevet oprettet for GFF. I lyset af denne situation har Kommissionen i sin analyse anvendt de data, der er indberettet under Taric-koderne, der er oprettet for GFF, samt de opsamlende Taric-koder under de to relevante KN-koder (7).

                     (25)

                     Da den sideløbende antidumpingundersøgelse, der er nævnt i betragtning 2, vedrører importen af den samme vare fra de samme lande, bør datoen for indledningen af denne sag, dvs. den 21. februar 2019, betragtes som begyndelsen af perioden efter indledningen af undersøgelsen, når man vurderer udviklingen i importen. Importmængderne fra de pågældende lande udvikler sig på følgende måde:

                        Importmængder fra de pågældende lande (ton)

                                 Land

                                 Månedligt gennemsnit (UP)

                                 Efter indledning  (8)

                                 Samme periode i UP  (9)

                                 Månedligt gennemsnit (efter indledning)

                                 Δ
                                 UP — efter indledning (i alt)

                                 Δ
                                 UP — efter indledning (månedligt gennemsnit)

                                 Kina

                                 2 635

                                 33 334

                                 23 703

                                 3 704

                                 41 %

                                 41 %

                                 Egypten

                                 1 249

                                 12 522

                                 11 735

                                 1 391

                                 7 %

                                 11 %

                                 De pågældende lande

                                 3 884

                                 45 856

                                 35 439

                                 5 095

                                 29 %

                                 31 %

                                    Kilde: Surveillance 2-databasen

               3.3.1.   Import fra Kina

                     (26)

                     Klageren fremlagde i sin klage beviser for omfattende import af kinesisk GFF til Unionen mellem den 1. januar 2015 og den 30. september 2018. Ifølge klagen havde de kinesiske eksporterende producenter faktisk en markedsandel på mellem 17,8 % og 23,2 % i den pågældende periode. Den gennemsnitlige månedlige importmængde mellem marts og november 2019 er ca. 41 % større end i undersøgelsesperioden. Den samlede mængde kinesisk GFF, der blev importeret til Unionen mellem marts og november 2019, er 41 % større end den samlede mængde, der blev importeret i samme periode i 2018.

               3.3.2.   Import fra Egypten

                     (27)

                     Klageren fremlagde i sin klage beviser for en omfattende import af egyptisk GFF mellem den 1. januar 2015 og den 30. september 2018 med en stigning i mængden på mere end 14 000 % og en markedsandel, der gik fra 0 % i 2015 til omkring 8 % i 2018. Den gennemsnitlige månedlige importmængde mellem marts og november 2019 er 11 % større end i undersøgelsesperioden. Den samlede mængde GFF af egyptisk oprindelse, der blev importeret til Unionen mellem marts og november 2019, er 7 % større end den samlede mængde, der blev importeret i samme periode i 2018.

               3.3.3.   Import fra Kina og Egypten samlet set

                     (28)

                     Klageren fremlagde i sin klage beviser for en omfattende import af kinesisk og egyptisk GFF mellem den 1. januar 2015 og den 30. september 2018 med en stigning i mængden på 33 % og en markedsandel, der gik fra 20,7 % i 2015 til 26 % i 2018. Den gennemsnitlige månedlige importmængde mellem marts og november 2019 er 31 % større end i undersøgelsesperioden. Den samlede mængde GFF med oprindelse i Kina og Egypten, der blev importeret til Unionen mellem marts og november 2019, er 29 % større end den samlede mængde, der blev importeret i samme periode i 2018.

               3.3.4.   Konklusion vedrørende importudviklingen

                     (29)

                     På grundlag af tallene i betragtning 26 og 27 konkluderede Kommissionen, at der sker en kraftig stigning i importen fra Egypten og Kina, både samlet set og hver for sig. Disse stigninger udgør sammen med begge eksporterende landes respektive markedsandele i hele den betragtede periode en omfattende import i et relativt kort tidsrum, jf. grundforordningens artikel 16, stk. 4.

               3.4.   Hindring af fornyet skade

                     (30)

                     Endelig fandt Kommissionen, i lyset af overvejelserne i betragtning 9-29, det nødvendigt at forberede den mulige indførelse af foranstaltninger med tilbagevirkende kraft ved at indføre registrering med henblik på at hindre fornyelse af denne skade. Markedsforholdene efter UP synes faktisk at bekræfte, at situationen for den indenlandske erhvervsgren forværredes som følge af den væsentlige stigning i den subsidierede import til lave priser.

               4.   FREMGANGSMÅDE

                     (31)

                     Kommissionen har derfor konkluderet, at der foreligger tilstrækkelige beviser til at berettige registreringen af importen af den pågældende vare i henhold til grundforordningens artikel 24, stk. 5.

                     (32)

                     Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre parterne, hvis de anmoder skriftligt herom og kan godtgøre, at der er særlige grunde til at høre dem.

               5.   REGISTRERING

                     (33)

                     I henhold til grundforordningens artikel 24, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til indførelse af udligningstold, kan denne told, hvis de nødvendige betingelser er opfyldt, opkræves med tilbagevirkende kraft på den registrerede import i overensstemmelse med gældende retlige bestemmelser.

                     (34)

                     På dette stadie i undersøgelsen er det endnu ikke muligt at anslå subsidiebeløbet i Kina og Egypten. Klagen indeholder ikke et nøjagtigt skøn over subsidiebeløbet, som normalt bør anvendes som grundlag for at fastlægge udligningstolden. Klagen indeholder kun et skøn over skadestærsklen for perioden fra oktober 2017 til september 2018 på 87 % for Kina og 60 % for Egypten. I overensstemmelse med grundforordningens artikel 15, stk. 1, fjerde afsnit, ville dette anslåede beløb for betalingsforpligtelsen kun være relevant, såfremt en told baseret på det udligningsberettigede subsidiebeløb var højere, og Kommissionen konkluderer klart, at det ikke er i Unionens interesse at pålægge denne højere told.

               6.   BEHANDLING AF PERSONOPLYSNINGER

                     (35)

                     Personoplysninger, som indsamles i forbindelse med denne registrering, vil blive behandlet i overensstemmelse med Europa-Parlamentets og Rådets forordning (EU) 2018/1725 (10) —

               VEDTAGET DENNE FORORDNING:

            Artikel 1

               1.   Toldmyndighederne pålægges hermed i henhold til artikel 24, stk. 5, i forordning (EU) 2016/1037 at træffe de nødvendige foranstaltninger til at registrere import til Unionen af stoffer af vævede og/eller stingfæstnede endeløse glasfiberrovings og/eller garn med eller uden andre elementer, undtagen varer, som er imprægnerede eller præimprægnerede (prepregs) og undtagen open mesh-stoffer med en cellestørrelse på over 1,8 mm i både længde og bredde, der vejer mere end 35 g/m2, som i øjeblikket tariferes under KN-koderne ex 7019 39 00, ex 7019 40 00, ex 7019 59 00 og ex 7019 90 00 (Taric-kode 7019390080, 7019400080, 7019590080 og 7019900080) og har oprindelse i Folkerepublikken Kina eller Egypten.

               2.   Registreringen ophører ni måneder efter datoen for denne forordnings ikrafttrædelse.

               3.   Alle interesserede parter opfordres til skriftligt at give deres synspunkter til kende, fremlægge beviser eller anmode om at blive hørt senest 21 dage efter offentliggørelsen af denne forordning.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. januar 2020.

                  På Kommissionens vegne

                  Formanden

               Ursula VON DER LEYEN

            (1)  EUT L 176 af 30.6.2016, s. 55.

            (2)  Meddelelse om indledning af en antisubsidieprocedure vedrørende importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten (EUT C 167 af 16.5.2019, s. 11).

            (3)  Meddelelse om indledning af en antidumpingprocedure vedrørende importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten (EUT C 68 af 21.2.2019, s. 29).

            (4)  Meddelelse om præcisering af meddelelserne om indledning af en antidumpingprocedure og en antisubsidieprocedure vedrørende importen af visse vævede og/eller stingfæstnede stoffer af glasfiber med oprindelse i Folkerepublikken Kina og Egypten (EUT C 314 af 18.9.2019, s. 6).

            (5)  Taric-kode 7019390080, 7019400080, 7019590080, 7019900080.

            (6)  Taric-kode 7019390085, 7019400085.

            (7)  Taric-koder, der anvendes til importoplysninger før indledningen af undersøgelsen: 7019390090 og 7019400099, Taric-koder, der anvendes til importoplysninger efter indledningen af undersøgelsen: 7019390080, 7019390085, 7019400080 og 7019400085.

            (8)  Efter indledning af antidumpingsagen, dvs. marts til november 2019

            (9)  Marts til november 2018

            (10)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).


title: Kommissionens gennemførelsesforordning (EU) 2020/94 af 22. januar 2020 om ændring af Kommissionens gennemførelsesforordning (EU) 2015/2078 for så vidt angår toldkontingenter for fjerkrækød med oprindelse i Ukraine og om fravigelse af nævnte gennemførelsesforordning for kontingentåret 2020

text:
                  23.1.2020

                  DA

                  Den Europæiske Unions Tidende

                  L 18/1

         KOMMISSIONENS GENNEMFØRELSESFORORDNING (EU) 2020/94
         af 22. januar 2020
         om ændring af Kommissionens gennemførelsesforordning (EU) 2015/2078 for så vidt angår toldkontingenter for fjerkrækød med oprindelse i Ukraine og om fravigelse af nævnte gennemførelsesforordning for kontingentåret 2020
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 187, første underafsnit, litra a) og b),
         ud fra følgende betragtninger:

                     (1)

                     Ved Rådets afgørelse (EU) 2019/2145 (2) godkendte Rådet på Unionens vegne en aftale i form af brevveksling mellem Den Europæiske Union og Ukraine om ændring af de handelspræferencer for fjerkrækød og tilberedt fjerkrækød, der er fastsat i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (»aftalen«).

                     (2)

                     Kommissionens gennemførelsesforordning (EU) 2015/2078 (3) fastlægger rammerne for åbning og forvaltning af EU-toldkontingenter for import af fjerkrækød med oprindelse i Ukraine.

                     (3)

                     I overensstemmelse med aftalen skal Unionen forhøje det i Kommissionens gennemførelsesforordning (EU) 2015/2078 fastsatte toldkontingent for kød og spiselige slagtebiprodukter af fjerkræ, fersk, kølet eller frosset og for andre varer af kød, tilberedte eller konserverede af kalkuner og af høns af arten Gallus domesticus, der henhører under de KN-koder, der er anført under løbenummer 09.4273, med 50 000 ton.

                     (4)

                     Kommissionens gennemførelsesforordning (EU) 2015/2078 bør således ændres for at tage hensyn til de toldkontingentmængder, der skal stilles til rådighed i henhold til aftalen.

                     (5)

                     Aftalen træder i kraft den 1. februar 2020. For kontingentåret 2020 bør de ekstra mængder af fjerkrækødprodukter, for hvilke der i henhold til aftalen skal åbnes et toldkontingent, beregnes pro rata under hensyntagen til datoen for aftalens ikrafttræden. Fra og den kontingentperiode, der begynder den 1. januar 2021, bør hele den årlige mængde fjerkrækødprodukter i henhold til aftalen være til rådighed.

                     (6)

                     Den supplerende kontingentmængde for fjerkrækødprodukter, som tildeles Ukraine i henhold til aftalen, bør være til rådighed fra den 1. februar 2020, som er datoen for aftalens ikrafttræden. I henhold til artikel 2 i gennemførelsesforordning (EU) 2015/2078 forvaltes det kontingent for fjerkrækødprodukter, der er tildelt Ukraine, kvartalsvis.

                     (7)

                     I henhold til artikel 3, stk. 1, i gennemførelsesforordning (EU) 2015/2078 skal ansøgninger om importrettigheder indsendes i de første syv dage i den måned, der går forud for hvert kvartal. For den underperiode, der dækker perioden fra 1. januar til 31. marts 2020, vil perioden for indsendelse af ansøgninger om importrettigheder derfor allerede være udløbet på datoen for aftalens ikrafttræden. Der bør derfor fastsættes en supplerende periode for indsendelse af ansøgninger om importrettigheder, der svarer til den supplerende kontingentmængde i henhold til aftalen for perioden 1. februar til 31. marts 2020, og som omfatter de første syv dage af februar 2020.

                     (8)

                     I artikel 3, stk. 3, i gennemførelsesforordning (EU) 2015/2078 fastsættes det, at ansøgere om importrettigheder, når de indgiver deres første ansøgning for et givet kontingentår, skal fremlægge dokumentation for, at de i henhold til de relevante toldbestemmelser har indført en mængde fjerkræprodukter henhørende under KN-kode 0207, 0210 99 39, 160 231, 160 232 eller 1602 39 21 (»referencemængden«), og at denne dokumentation skal vedrøre den periode på 12 måneder, der slutter en måned før ansøgerens første ansøgning. På datoen for denne forordnings ikrafttræden er denne dokumentation for tidligere indførsler allerede blevet fremlagt af ansøgere, der i december 2019 indgav ansøgninger om importrettigheder vedrørende en fjerdedel af den oprindelige mængde på 19 200 ton, der blev stillet til rådighed i december 2019. Den årlige mængde for kontingentåret 2020, der er fastsat i aftalen, er dog på 65 033 ton. Der er derfor risiko for, at den dokumentation for tidligere indførsler, som ansøgere om importrettigheder fremlagde i december 2019, ikke tager hensyn til den forhøjelse af kontingentmængderne, der er omhandlet i aftalen. For de ansøgere, der i december 2019 har fremlagt dokumentation for tidligere indførsler, bør der derfor gives en yderligere periode til fremlæggelse af supplerende dokumentation for tidligere indførsler.

                     (9)

                     I artikel 3, stk. 4, i gennemførelsesforordning (EU) 2015/2078 fastsættes den samlede produktmængde, som en ansøgning om importrettigheder i en af de delperioder, der er omhandlet i artikel 2 i samme forordning, kan omfatte, til 25 % af ansøgerens referencemængde. For at anvende en ensartet ramme for den ekstra ansøgningsperiode, der er omhandlet i denne forordning, bør en sådan grænse også gælde for den supplerende periode, hvor der kan ansøges om importrettigheder svarende til den supplerende kontingentmængde, der er fastsat i aftalen for perioden fra den 1. februar til den 31. marts 2020.

                     (10)

                     Gennemførelsesforordning (EU) 2015/2078 bør derfor ændres.

                     (11)

                     Nærværende forordning bør finde anvendelse fra datoen for aftalens ikrafttræden. Derfor bør denne forordning træde i kraft hurtigst muligt.

                     (12)

                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

               VEDTAGET DENNE FORORDNING:

            Artikel 1
            Ændring af gennemførelsesforordning (EU) 2015/2078
            Bilag I til gennemførelsesforordning (EU) 2015/2078 erstattes af teksten i bilaget til nærværende forordning.

            Artikel 2
            Undtagelser fra gennemførelsesforordning (EU) 2015/2078 for kontingentåret 2020

               1.   Uanset artikel 2 i gennemførelsesforordning (EU) 2015/2078 stilles for så vidt angår kontingentet med løbenummer 09.4273, jf. bilag I til nævnte gennemførelsesforordning som ændret ved artikel 1 i denne forordning, en supplerende mængde på 8 333 ton til rådighed for perioden fra den 1. februar til den 31. marts 2020.

               2.   Uanset artikel 3, stk. 1, i gennemførelsesforordning (EU) 2015/2078 skal ansøgninger om importrettigheder for perioden fra den 1. februar til den 31. marts 2020, som vedrører den supplerende mængde, der er omhandlet i afsnit 1, for så vidt angår kontingentet med løbenummer 09.4273, jf. bilag I til nævnte gennemførelsesforordning som ændret ved artikel 1 i denne forordning, indgives i løbet af de første syv dage af februar 2020.

               3.   Uanset artikel 3, stk. 3, i gennemførelsesforordning (EU) 2015/2078 kan ansøgere, der har ansøgt om importrettigheder i december 2019, forelægge yderligere dokumentation for mængden af fjerkræprodukter henhørende under KN-kode 0207, 0210 99 39, 160 231, 160 232 eller 1602 39 21, der er blevet importeret af dem eller på deres vegne i henhold til de relevante toldbestemmelser i perioden fra 1. november 2018 til og med 31. oktober 2019. Denne yderligere dokumentation for tidligere indførsler fremlægges i løbet af de første syv dage af februar 2020.

            Artikel 3
            Ansøgninger om importrettigheder indgivet i februar 2020
            Den samlede produktmængde, for hvilken der er indgivet ansøgning om importrettigheder i februar 2020 i henhold til artikel 2, stk. 2, må ikke overstige 25 % af ansøgerens referencemængde. For ansøgere, der har fremlagt yderligere dokumentation i henhold til artikel 2, stk. 3, fastsættes referencemængden under hensyntagen til denne yderligere dokumentation.

            Artikel 4
            Ikrafttræden og anvendelse
            Denne forordning træder i kraft på dagen for offentliggørelsen i Den Europæiske Unions Tidende.
            Den anvendes fra den 1. februar 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. januar 2020.

                  På Kommissionens vegne

                  Formand

               Ursula VON DER LEYEN

            (1)  EUT L 347 af 20.12.2013, s. 671.

            (2)  Rådets afgørelse (EU) 2019/2145 af 5. december 2019 om indgåelse på Unionens vegne af aftalen i form af brevveksling mellem Den Europæiske Union og Ukraine om ændring af de handelspræferencer for fjerkrækød og tilberedt fjerkrækød, der er fastsat i associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Ukraine på den anden side (EUT L 325 af 16.12.2019, s. 41).

            (3)  Kommissionens gennemførelsesforordning (EU) 2015/2078 af 18. november 2015 om åbning og forvaltning af EU-toldkontingenter for import af fjerkrækød med oprindelse i Ukraine (EUT L 302 af 19.11.2015, s. 63).

            BILAG
            Uanset reglerne for fortolkning af den kombinerede nomenklatur skal varebeskrivelsen kun betragtes som vejledende, idet KN-koderne anvendes i forbindelse med præferenceordningen i dette bilag. Hvor der er anvendt ex KN-kode, bestemmes præferenceordningen ved samtidig anvendelse af KN-koden og en tilhørende beskrivelse.

                        Løbenummer

                        KN-koder

                        Beskrivelse

                        Importperiode

                        Mængde i ton (nettovægt)

                        Gældende told
                        (EUR/ton)

                        09.4273

                        0207 11 30
                        0207 11 90
                        0207 12
                        0207 13 10
                        0207 13 20
                        0207 13 30
                        0207 13 50
                        0207 13 60
                        0207 13 70
                        0207 13 99
                        0207 14 10
                        0207 14 20
                        0207 14 30
                        0207 14 50
                        0207 14 60
                        0207 14 70
                        0207 14 99
                        0207 24
                        0207 25
                        0207 26 10
                        0207 26 20
                        0207 26 30
                        0207 26 50
                        0207 26 60
                        0207 26 70
                        0207 26 80
                        0207 26 99
                        0207 27 10
                        0207 27 20
                        0207 27 30
                        0207 27 50
                        0207 27 60
                        0207 27 70
                        0207 27 80
                        0207 27 99
                        0207 41 30
                        0207 41 80
                        0207 42
                        0207 44 10
                        0207 44 21
                        0207 44 31
                        0207 44 41
                        0207 44 51
                        0207 44 61
                        0207 44 71
                        0207 44 81
                        0207 44 99
                        0207 45 10
                        0207 45 21
                        0207 45 31
                        0207 45 41
                        0207 45 51
                        0207 45 61
                        0207 45 81
                        0207 45 99
                        0207 51 10
                        0207 51 90
                        0207 52 90
                        0207 54 10
                        0207 54 21
                        0207 54 31
                        0207 54 41
                        0207 54 51
                        0207 54 61
                        0207 54 71
                        0207 54 81
                        0207 54 99
                        0207 55 10
                        0207 55 21
                        0207 55 31
                        0207 55 41
                        0207 55 51
                        0207 55 61
                        0207 55 81
                        0207 55 99
                        0207 60 05
                        0207 60 10
                        ex 0207 60 21  (1)

                        0207 60 31
                        0207 60 41
                        0207 60 51
                        0207 60 61
                        0207 60 81
                        0207 60 99
                        0210 99 39
                        1602 31
                        1602 32
                        1602 39 21

                        Kød og spiselige slagtebiprodukter af fjerkræ, fersk, kølet eller frosset. Andre varer af kød, tilberedte eller konserverede af kalkuner og af høns af arten Gallus domesticus

                        År 2020
                        Fra 2021

                        65 033
                        70 000

                        0

                        09.4274

                        0207 12

                        Kød og spiselige slagtebiprodukter af fjerkræ, ikke udskåret, frosset

                        20000

                        0

               (1)  Ferske eller kølede halve eller kvarte perlehøns.


title: Kommissionens Gennemførelsesforordning (EU) 2020/184 af 11. februar 2020 om 308. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne

text:
                  11.2.2020

                  DA

                  Den Europæiske Unions Tidende

                  LI 38/1

         KOMMISSIONENS GENNEMFØRELSESFORORDNING (EU) 2020/184
         af 11. februar 2020
         om 308. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne (1), særlig artikel 7, stk. 1, litra a), og artikel 7a, stk. 1, og
         ud fra følgende betragtninger:

                     (1)

                     Bilag I til forordning (EF) nr. 881/2002 indeholder en liste over de personer, grupper og enheder, der ifølge forordningen er omfattet af indefrysningen af midler og økonomiske ressourcer.

                     (2)

                     Den 4. februar 2020 besluttede Sanktionskomitéen under FN's Sikkerhedsråd at tilføje et punkt til listen over de personer, grupper og enheder, der er omfattet af indefrysningen af midler og økonomiske ressourcer.

                     (3)

                     Bilag I til forordning (EF) nr. 881/2002 bør derfor ændres.

                     (4)

                     For at sikre, at foranstaltningerne i denne forordning er effektive, bør den træde i kraft øjeblikkeligt —

               VEDTAGET DENNE FORORDNING:

            Artikel 1
            Bilag I til forordning (EF) nr. 881/2002 ændres som angivet i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 11. februar 2020.

                  På Kommissionens vegne

                  Formand

               Ursula VON DER LEYEN

            (1)  EFT L 139 af 29.5.2002, s. 9.

            BILAG
            I bilag I til forordning (EF) nr. 881/2002 tilføjes følgende punkt under overskriften »Fysiske personer«:

               »AMADOU KOUFA (alias af god kvalitet: a) Amadou Barry, b) Amadou Kouffa, c) Hamadoun Koufa, d) Hamadoun Kouffa, e) Hamadou Koufa, f) Hamadou Kouffa). Fødselsdato: Omkring 1958. Fødested: Koufa, Mali. Adresse: Mali. Andre oplysninger: Øjenfarve: brun. Hårfarve: mørk. Den i artikel 7d, stk. 2, litra i), omhandlede dato: 4.2.2020.«


title: Kommissionens gennemførelsesforordning (EU) 2020/186 af 7. februar 2020 om tarifering af visse varer i den kombinerede nomenklatur

text:
                  12.2.2020

                  DA

                  Den Europæiske Unions Tidende

                  L 39/3

         KOMMISSIONENS GENNEMFØRELSESFORORDNING (EU) 2020/186
         af 7. februar 2020
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. februar 2020.

                  På Kommissionens vegne

                  For formanden

               Stephen QUEST

                  Generaldirektør

                  Generaldirektoratet for Beskatning og Toldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering (KN-kode)

                        Begrundelse

                        (1)

                        (2)

                        (3)

                        Polyacrylelastomerer i form af hvide blokke på ca. 63 × 40 × 15 cm og bestående af:

                                    —

                                    to eller tre typer af acrylatmonomerer (ethylacrylat og en eller begge af følgende monomerer: n-butylacrylat og 2-methoxyethylacrylat)

                                    —

                                    små mængder af monomerer med reaktiv gruppe for posthærdning, der indeholder chlor-, epoxy- eller carboxylgrupper.

                              Disse polyacrylelastomerer har et iodtal på under 4.

                        3906 90 90

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur og teksten til KN-kode 3906, 3906 90  og 3906 90 90 .
                        Iodtallet sammen med forekomsten af monomererne med reaktiv gruppe for posthærdning gør det umuligt at vulkanisere varen ved hjælp af et almindeligt svovlsystem.
                        Varen kan vulkaniseres ved hjælp af ikkesvovlholdige systemer. Særlige typer kan vulkaniseres med et sæbe-/svovlsystem, hvor svovlet fungerer som accelerator og ikke som vulkaniseringsmiddel. I begge systemer er resultatet af vulkaniseringen en C-O-C-binding.
                        Varen er derfor ikke omfattet af definitionen af syntetgummi i bestemmelse 4 a) til kapitel 40, da den ikke kan vulkaniseres med svovl.
                        Varerne kan derfor ikke tariferes i kapitel 40.
                        Varen skal derfor tariferes under KN-kode 3906 90 90  som andre polymerer af acryl, i ubearbejdet form.


title: Rådets gennemførelsesforordning (EU) 2020/189 af 12. februar 2020 om gennemførelse af artikel 9 i forordning (EF) nr. 1183/2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo

text:
                  13.2.2020

                  DA

                  Den Europæiske Unions Tidende

                  LI 40/1

         RÅDETS GENNEMFØRELSESFORORDNING (EU) 2020/189
         af 12. februar 2020
         om gennemførelse af artikel 9 i forordning (EF) nr. 1183/2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1183/2005 af 18. juli 2005 om indførelse af visse specifikke restriktive foranstaltninger mod personer, der bryder våbenembargoen over for Den Demokratiske Republik Congo (1), særlig artikel 9,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:

                     (1)

                     Rådet vedtog den 18. juli 2005 forordning (EF) nr. 1183/2005.

                     (2)

                     De Forenede Nationers Sikkerhedsråds komité, der er nedsat i henhold til De Forenede Nationers Sikkerhedsråds resolution 1533 (2004), tilføjede en person til listen over personer og enheder, der er omfattet af restriktive foranstaltninger, den 6. februar 2020. Denne person bør derfor tilføjes til bilag I til forordning (EF) nr. 1183/2005.

                     (3)

                     Bilag I til forordning (EF) nr. 1183/2005 bør derfor ændres i overensstemmelse hermed —

               VEDTAGET DENNE FORORDNING:

            Artikel 1
            Bilag I til forordning (EF) nr. 1183/2005 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 12. februar 2020.

                  På Rådets vegne

                  Formand

               A. METELKO-ZGOMBIĆ

            (1)  EUT L 193 af 23.7.2005, s. 1.

            BILAG
            Følgende person tilføjes til listen i bilag I til forordning (EF) nr. 1183/2005:

               »36. Seka BALUKU (alias af mindre god kvalitet: a) Mzee Kajaju, b) Musa, c) Lumu, d) Lumonde)
               Udpegning: Øverste leder af Alliancen af Demokratiske kræfter (ADF).
               Fødselsdato: ca. 1977.
               Nationalitet: Uganda.
               Adresse: Det seneste kendte sted er Kajuju-lejren i Medina II, Beniterritoriet, Nordkivu, Den Demokratiske Republik Congo.
               Dato for FN's opførelse på listen: 6. februar 2020.
               Andre oplysninger: Baluku, der har været medlem af ADF i mange år, var tidligere næstkommanderende efter stifteren af ADF, Jamil Mukulu, indtil han overtog efter FARDC's militæroperation Sukola I i 2014.

                     Yderligere oplysninger fra det beskrivende resumé af grundene til opførelse på listen fra sanktionskomitéen:

                  Begrundelse for opførelse på listen:

               Seka Baluku blev opført på listen den 6. februar 2020 i henhold til punkt 7 i resolution 2293 (2016) på grund af sin deltagelse i eller ydelse af støtte til handlinger, der underminerer freden, stabiliteten og sikkerheden i Den Centralafrikanske Republik (DRC).

                  Yderligere oplysninger:

               Øverste leder af ADF. Som nævnt i flere rapporter fra ekspertgruppen vedrørende DRC (S/2015/19, S/2015/797, S/2016/1102, S/2017/672, S/2018/531, S/2019/469, S/2019/974) har Seka Baluku udført, planlagt og/eller ledet gentagne angreb, drab og lemlæstelser, voldtægter og anden seksuel vold, bortførelser af civile, herunder børn, samt angreb på sundhedsfaciliteter, navnlig i Mamove, Beniterritoriet, den 12. og 24. februar 2019, samt den fortsatte rekruttering og brug af børn under angreb og til tvangsarbejde i Beniterritoriet i DRC siden mindst 2015.«


title: Kommissionens Gennemførelsesforordning (EU) 2020/191 af 10. februar 2020 om tarifering af visse varer i den kombinerede nomenklatur

text:
                  13.2.2020

                  DA

                  Den Europæiske Unions Tidende

                  L 40/1

         KOMMISSIONENS GENNEMFØRELSESFORORDNING (EU) 2020/191
         af 10. februar 2020
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:

                     (1)

                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages foranstaltninger vedrørende tariferingen af de i bilaget omhandlede varer.

                     (2)

                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.

                     (3)

                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.

                     (4)

                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.

                     (5)

                     Foranstaltningerne i denne forordning er i overensstemmelse med udtalelse fra Toldkodeksudvalget —

               VEDTAGET DENNE FORORDNING:

            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.

            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.

            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. februar 2020.

                  På Kommissionens vegne

                  For formanden

               Stephen QUEST

                  Generaldirektør

                  Generaldirektoratet for Beskatning ogToldunion

            (1)  EUT L 269 af 10.10.2013, s. 1.

            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).

            BILAG

                        Varebeskrivelse

                        Tarifering (KN-kode)

                        Begrundelse

                        (1)

                        (2)

                        (3)

                        Et fleksibelt rør bestående af et lag trikotage af kemofibre (85 % nylon, 15 % elastan) på ydersiden og en geléagtig foring af anden plast end celleplast på indersiden. Det fleksible rør findes i forskellige længder (mellem 65 og 150 mm) og diametre (mellem 15 og 30 mm).
                        Varen er beregnet til at lindre smerter fra tryk og gnidninger på følsomme fingre, fingernegle, tæer eller tånegle. Varens længde kan tilpasses ved at tilskære den.
                        Varen er pakket til detailsalg.

                        6307 90 10

                        Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 1 til kapitel 63 samt teksten til KN-kode 6307, 6307 90  og 6307 90 10 .
                        Tarifering under pos. 3005 er udelukket, da varerne ikke har karakter af vat, bind eller lignende varer, der er i former eller pakninger til detailsalg til medicinske formål.
                        Tarifering under kapitel 39 som plast og varer deraf er i overensstemmelse med bestemmelse 2 p) til nævnte kapitel udelukket, da varerne er fremstillet af tekstilstof henhørende under pos. 5903 (tekstilstof, imprægneret, overtrukket, belagt eller lamineret med plast).
                        Varerne er færdige til brug og er derfor konfektionerede tekstilvarer i overensstemmelse med bestemmelse 7 b) til afsnit XI. Selv om varerne er af tekstilstof henhørende under pos. 5903 (tekstilstof, imprægneret, overtrukket, belagt eller lamineret med plast), er en tarifering under kapitel 59 udelukket i overensstemmelse med bestemmelse 8a) til afsnit XI, da kapitel 59 ikke omfatter konfektionerede varer i henhold til bestemmelse 7 til samme afsnit.
                        Pos. 6307 omfatter andre konfektionerede varer af tekstilstof af enhver art i henhold til bestemmelse 1 til kapitel 63, forudsat at de ikke er henhørende under andre positioner i afsnit XI. Den omfatter også varer, hvis længde kan tilpasses ved at skære dem til i den ønskede længde, og som er konfektionerede i henhold til bestemmelse 7 til afsnit XI (se også de forklarende bemærkninger til HS, pos. 6307, første og tredje afsnit).
                        Varerne skal derfor tariferes under KN-kode 6307 90 10  som andre konfektionerede tekstilvarer.